Vi handler ofte i Elgiganten Aalborg og har indtil nu følt os godt vejledt/behandlet i forbindelse med køb her.Vi har ikke før haft behov for at reklamere eller få ombyttet produkter købt i Elgiganten. Det ændrede sig imidlertid her i sommerferien. Vi købte i 2013 en bærbar computer i Elgiganten og blev anbefalet at købe en tryghedsaftale i forbindelse hermed. Der var ingen grænser for hvor god en aftale det var for os. Det gjorde vi så - 1699,- kr. for 3 år. 
Her i sommerferien går computeren i stykker, og vi indleverer computeren i kundeservice Aalborg. Den bliver sendt til reparation og ankommer til værkstedet den 20. juli, hvor vi løbende kan følge med i hvad der sker. 3 uger senere er der intet sket, og vi henvender os til kundeservice. Vi får at vide, at de venter på reservedele, og vi må afvente. Der går yderligere 1½ uge uden nogen afklaring, hvorfor vi igen henvender os til kundeservice. Vi er nu fremme ved torsdag den 18. august (4 uger efter indlevering). Her får vi at vide af en medarbejder, at forløbet ikke er i orden, at han straks vil gøre noget ved sagen, og at vi hører nærmere. Vi hører intet og ringer igen fredag, hvor vi får besked om, at forsikringsselskabet har en responstid på 48 timer, men at vi kan forvente at høre noget i løbet af weekenden. Mandag har vi stadig intet hørt og ringer igen!! Nye undskyldninger og nye løfter om at nu skal der ske noget. Vi vil høre noget tirsdag - allersenest onsdag. Onsdag - ja, vi ringer igen - får at vide vi skal have en ombytning, men de mangler stadig afklaring fra forsikringsselskab. Hvis vi ikke har hørt noget torsdag (i dag) inden 16, må vi ringe igen. Det gør vi så, men der er sjovt nok fortsat ingen afklaring. Vi forlanger at komme til at tale med en der kan tage nogle beslutninger, men dette kan ikke lade sig gøre! Der bliver ringet til forsikringsselskabet, der nu oplyser at de mangler et overslag fra værkstedet på hvilket beløb vi skal have tilbage/købe ny for. Vi klager højlydt, medarbejderen har forståelse herfor, men kan ikke gøre mere, og vi må igen afvente!!!
Vi har en søn der er startet på Gymnasiet og i den grad mangler sin computer. Vi synes ikke vi vil købe en ny, før vi får en afklaring, da vi ellers står med en ubrugelig reklamation. Kundeservice er gjort opmærksom herpå, men vi bliver trukket rundt i manegen og holdt for nar.
Synes Elgiganten virkelig det er en anstændig behandling af deres kunder?
Vi har ALDRIG oplevet noget så grotesk. Vi har betalt 1699 kr. for en falsk tryghedsaftale. Elgiganten sender hele tiden aben videre til forsikringsselskabet/værkstedet. Vi har købt et produkt i Elgiganten (har kvittering herpå) og skal ikke forholde os til 3-parts- samarbejdspartnere. Det er os fuldstændig uvedkommende, hvem I samarbejder med (og får provision fra). Vi har kun handlet med Elgiganten - det kan der vist ikke være tvivl om. Elgiganten må selv afgøre deres mellemværende med deres samarbejdspartnere og sørge for at behandle deres kunder anstændigt. Elgiganten har erkendt vi skal have en ombytning, men holder os alligevel hen. Vi begriber ganske enkelt ikke at man kan tillade sig at behandle kunder på den måde, og vi kan ingenting gøre ved det. Det er sgu da uanstændigt! Vi synes vi har været mere end almindeligt tålmodige, da sagen har stået på i næsten 6 uger.
Vi vil understrege at vi er blevet mødt af venlige kundeservicemedarbejdere, som bare ingen beslutningskompetencer har, og som lover ting de ikke kan holde.
Vi forudser at det beløb vi engang i fremtiden (hvem ved hvornår) tilbydes i erstatning er så latterligt lavt, at det i sin tid var fuldstændig omsonst at købe forsikringen. Vi kan kun anbefale folk ikke at bruge penge på forsikringen, da den på ingen måde giver tryghed - tværtimod.

Svar på svar fra Elgiganten:
Hej Mathæus,
Vi synes det er utrolig ærgerligt, at der skal en dårlig anmeldelse til på nettet før man bliver taget alvorligt. Hvis da, det er det, det er? Dit svar ligner rigtig meget de svar vi har fået på utallige henvendelser, hvilket tilbuddet om en lånecomputer også indikerer (så skal vi altså vente yderligere?). Min søn har midlertidigt lånt min gamle, men det er jo ganske uholdbart. Hvad skal han bruge en lånecomputer til, som skal afleveres igen? Og hvorfor tilbydes vi først dette efter 6 uger? Vi har brug for en ny computer, som er hans, hvor han kan installere de programmer de anvender på gymnasiet, og hvor han kan gemme sit arbejde. Vi håber virkelig der er handling bag dine ord, og vi har en afklaring inden middag i morgen fredag, så vi kan få handlet ny computer i weekenden. Ellers må det jo blive en klagesag - vi orker ikke mere udenomssnak!!